**Manje je više**

**(Laička kolumnica [214])**

**Zajedništvo u radosti**

Nedjelja između Božića i Nove godine svetkuje se kao blagdan svete Obitelji. Pogodan je za produbljene teološke studije, a pun je poticaja za nadahnute propovijedi. U laičkom razmišljanju povezujem značenjski bogate, nerijetko nažalost ishitreno rabljene imenice koje bi s obzirom na njihovu duhovnu jezgrovitost svagda valjalo *misliti* u jednom dahu. Osobna *radost* doseže istinski vrhunac kad je želimo s nekim podijeliti, a tada je već riječ o *zajedništvu*.

Pišem ove retke nošen željom da s vama koji ih čitate podijelim intimno iskustvo što ga spoznajem tijekom posljednjih nekoliko mjeseci. Uslijed već spominjana znatnijeg slabljenja sluha često sam ovih dana oćutio ohrabrujuće zajedništvo s prijateljima i znancima koji se raspituju što me snalazi i kako bi mi mogli pomoći. Tako u meni plamti radost koja je kadra stubokom odagnati ne samo tjeskobne misli i smušena čuvstva, nego se umije učinkovito suprotstaviti mučnim naletima *straha* od mogućih posljedica sve slabijeg pristizanja blagotvornih zvukova u moj zvukozovni *slušik*. Stoga sam sretan što sa zahvalnošću mogu posvjedočiti duboku prožetost zajedništvom i radošću u kojoj se dragi Bog na osebujan način *zrcali* u srcima plemenitih pozemljara.

Ponajljepšu usrećujuću radost doživljavamo nakon uspješno okončana zajedničkog rada, pri čemu smo svi skupa poletno nošeni žarkom željom da ono što nastaje trudom i uzajamnošću bude izvor trajnog zadovoljstva. Takvu neusiljenu ugođajnost donosi meni osobito draga pjesma **Dobriše Cesarića** *Zidari*:

*Onoga dana dogradismo krov, / Visok i pristao. / Pala je kiša i polila krov, / On je blistao. / Oprasmo ruke. Sjedosmo ručat, / A pri objedu / Pogledasmo često na blistavi krov – / Na našu pobjedu.*

Trojstveni Bože, milosrdni Otkupitelju! Preobrazbeno nas u ove blagoslovljene blagdanske dane prožmi okrepljujućim duhom čiste radosti koja buja i odiše opuštajućom toplinom izgrađujućeg zajedništva. Ta nepatvorena i nehinjena radost neka nam prokrvljujućim otkucajima srca bistri pamet, trajno je hraneći oplemenjujućim mislima.

Sead Ivan Muhamedagić